Source: http://www.financnik.sk/index.php/pr-spravodajstvo/itemlist/date/2019/3/19?start=10
Timestamp: 2019-09-16 20:09:18+00:00

Document:
Ak by sa Maroš Šefčovič stal prezidentom, vzdá sa imunity. Uviedol to na utorkovom brífingu. „Verím, že verejné zrieknutie sa imunity ukáže ľuďom, že politici nie sú chránený druh,“ povedal. Chce tak pomôcť k tomu, aby ľudia získali dôveru v štát, štátne inštitúcie a politiku. Okrem toho zopakoval ďalšie svoje záväzky v oblasti zahraničnej politiky či sociálneho štátu.
Pripomenul, že jedna z prvých vecí, ktorú by urobil, by bolo zvolanie okrúhleho stola a vystúpenie v NR SR, kde by vyzval na nájdenie celospoločenského zmieru. Okrem toho v utorok zagratuloval Zuzane Čaputovej k 40-percentnému zisku v prvom kole prezidentských volieb a odsúdil šírenie nenávisti na sociálnych sieťach a internete. Šefčovič povedal, že priestor prezidenta určujú nielen ústavou dané kompetencie, ale aj jeho entuziazmus a agenda. Pokiaľ ide o legislatívnu stránku vzdania sa imunity, ak bude treba, bude tlačiť na vládu a parlament, aby zmenili príslušný zákon.
Kandidát na prezidenta v utorok zopakoval aj svoje doterajšie priority. Ako hlava štátu chce spolupracovať s národnou radou, ale aj odborníkmi pomocou okrúhlych stolov. Naďalej pre neho ostáva podstatné miesto Slovenska vo svete a Európskej únii a neplánuje uhnúť ani zo silného sociálneho programu. Druhé kolo prezidentských volieb sa koná v sobotu 30. marca. Víťaz – buď Maroš Šefčovič alebo Zuzana Čaputová – sa stane prezidentom inaugurovaním 15. júna. Nahradí tak prezidenta Andreja Kisku, ktorý sa rozhodol neuchádzať o mandát prezidenta po druhý raz. Zobraziť fotogalériu k článku:
MOSKVA 19. marca (WebNoviny.sk) - Kazašský prezident Nursultan Nazarbajev, doteraz jediný líder krajiny od získania nezávislosti, v utorok po troch desaťročiach pri moci oznámil nečakane svoju rezignáciu. Sedemdesiatosemročný Nazarbajev v televíznom príhovore povedal, že prijal "ťažké rozhodnutie" odstúpiť z funkcie s platnosťou od stredy. Žiadny konkrétny dôvod neuviedol, poznamenal však, že v tomto roku by si pripomenul 30. výročie svojej vlády. Ako povedal, svoju misiu vidí v zaistení odovzdania moci novým generáciám politikov. "Bolo pre mňa cťou slúžiť ľuďom," povedal Nazarbajev. "Pracoval som tvrdo, aby som naplnil vôľu ľudu," dodal. Uviedol tiež, že si ponechá posty šéfa Bezpečnostnej rady štátu a lídra vládnej strany. Nazarbajev vládol Kazachstanu železnou rukou od roku 1991, keď táto krajina nadobudla samostatnosť po rozpade Sovietskeho zväzu. Od roku 1990 bol prezidentom Kazašskej SSR, pričom rok predtým sa stal najvyšším šéfom Komunistickej strany Kazachstanu.
Viac k témam: kazašský prezident, rezignácia
Zdroj: Webnoviny.sk - Nazarbajev nečakane rezignoval, prezidentom Kazachtanu bol tri desaťročia © SITA Všetky práva vyhradené.
NEW YORK 19. marca (WebNoviny.sk) - Dolár v úvode utorkového obchodovania oslabil oproti jenu aj voči spoločnej európskej mene. Ekonómovia totiž očakávajú, že americký Federálny rezervný systém (Fed) po svojom stredajšom zasadaní oznámi, že úrokové sadzby nemení. Oproti japonskému jenu si dolár pohoršil na 111,27 JPY/USD z pondelkovej uzatváracej úrovne 111,56 JPY/USD. Euro posilnilo na 1,1358 USD/EUR z hodnoty 1,1338 USD/EUR.
Zdroj: Webnoviny.sk - Dolár oslabil oproti jenu aj voči euru, ekonómovia očakávajú nezmenené úrokové sadzby v USA © SITA Všetky práva vyhradené.
BUDAPEŠŤ 19. marca (WebNoviny.sk) - Maďarský premiér Viktor Orbán cestuje do Bruselu, kde sa zúčastní na zasadnutí Európskej ľudovej strany (EPP), ktorá sa bude zaoberať vylúčením jeho strany Fidesz zo svojich radov alebo suspendovaním jej členstva. Trinásť z 49 členov EPP vyzvalo po rokoch nezhôd na úplné vylúčenie Fideszu. Niektorí členovia si myslia, že Orbán sa už príliš odklonil od kresťansko-demokratických hodnôt, ktoré aliancia zastáva. Delegáti EPP sa zídu v Bruseli v stredu. Šéf EPP Manfred Weber, ktorý by po voľbách mohol nahradiť Jeana-Claudea Junckera na poste predsedu Európskej komisie, vyzval Orbána, aby splnil niektoré podmienky, ak chce ostať v EPP, napríklad ukončil svoju kampaň zameranú proti Európskej únii. Orbán opakovane vyhlásil, že by bol rád, keby Fidesz zostal naďalej členom EPP, ktorá je najväčšou politickou frakciou v Európskom parlamente. Zároveň však povedal, že EPP by sa mala reformovať, "aby v nej bol priestor pre protiimigračné sily, ako sme my".
Zdroj: Webnoviny.sk - Európska ľudová strana bude hlasovať o vylúčení Fideszu, zasadnutia sa zúčastní aj Orbán © SITA Všetky práva vyhradené.
BRATISLAVA 19. marca (WebNoviny.sk) - Kauza paroplyn sa po viac ako šestnástich rokoch skončila. Štátna firma Bratislavská teplárenská už vyplatila spoločnosti Paroplyn Holdings Limited, ktorá patrí do portfólia finančnej skupiny Penta, celú pohľadávku vo výške zhruba 33 miliónov eur. „Rozhodnutím Ústavného súdu SR o protiprávnosti novely zákona o tepelnej energetike považujeme celý spor s Bratislavskou teplárenskou za ukončený. Pohľadávka nám bola zo strany Bratislavskej teplárenskej uhradená,“ povedal pre agentúru SITA hovorca Penty Gabriel Tóth. „Právne spory Paroplyn Holdings Limited verzus Bratislavská teplárenská sú právoplatne ukončené. Z právneho hľadiska už neexistujú žiadne legálne kroky, ktoré by mohli rozhodnutie súdov zvrátiť,“ potvrdila pre agentúru SITA hovorkyňa Bratislavskej teplárenskej Jarmila Galandáková.
Spor trval viac ako 16 rokov
Bratislavská tepláreň mala na začiatku sporu zaplatiť firme registrovanej na Cypre viac ako 9 miliónov eur. Pre zdĺhavé súdne spory sa však suma z roka na rok zvyšovala. „V dôsledku pasivity Bratislavskej teplárenskej a účelovosti jej právnych krokov trval celý spor viac ako 16 rokov a pôvodná suma narástla o úroky z omeškania,“ vysvetlil Tóth. Za celou kauzou paroplyn je súdny spor medzi spoločnosťami Bratislavská teplárenská a Paroplynový cyklus, ktorý v súčasnosti vystupuje pod menom PPC Investments. Firmy sa súdili pre zmluvu na odber tepla. Medzi spoločnosťami Bratislavská teplárenská a Paroplynový cyklus sa viedli dva súdne spory, takzvaný “veľký“ a “malý“. “Veľký“ súdny spor prebiehal o zaplatenie sumy 9,4 milióna eur plus príslušenstvo. Nakoľko spoločnosť Bratislavská teplárenská svoj záväzok dobrovoľne neuhradila, spoločnosť Paroplyn Holdings Limited podala návrh na vykonanie exekúcie. „V priebehu exekučného konania naša spoločnosť uhradila z dôvodu zastavenia úročenia istinu vo výške 9,4 milióna eur. Zvyšná časť, príslušenstvo pohľadávky, čiže úroky z omeškania vo výške 20,5 milióna eur bola súdnym exekútorom vymožená v rámci exekučného konania,“ dodala Galandáková s tým, že “malý“ súdny spor bol taktiež ukončený uznesením Krajského súdu v Bratislave a následným uhradením sumy v celkovej výške 3,1 milióna eur.
Cena za teplo by sa nemala zvýšiť
Vyplatenie pohľadávky nebude mať podľa Bratislavskej teplárenskej vplyv na cenu tepla pre odberateľov. "Vyplatenie pohľadávky zo súdnych sporov nevstupuje do ceny tepla a nemá na cenu tepla vplyv," konštatovala Galandáková. Ministerstvo hospodárstva SR, ktoré cez svoju spoločnosť MH Manažment vlastní 100 % akcií Bratislavskej teplárenskej, sa nechcelo k tejto veci vyjadriť. Bratislavská teplárenská musela desiatky miliónov eur zaplatiť firme Paroplyn Holdings Limited za nedodržanie zmluvy o povinnom odbere tepla z bratislavského Paroplynového cyklu. Zmluvu o povinnom odbere tepla podpísali v roku 1999 spoločnosti Západoslovenské energetické závody a Paroplynový cyklus. Pätnásťročná zmluva mala garantovať schopnosť splácať poskytnutý úver na výstavbu paroplynu od Európskej investičnej banky vo výške 51 miliónov eur. Zmluva sa podpísala na princípe “take or pay”.
Čiže Západoslovenské energetické závody museli platiť za dohodnuté množstvo tepla, aj keď ho od bratislavského paroplynu neodobrali. Spoločnosť Bratislavská teplárenská zdedila zmluvu po tom, čo sa Západoslovenské energetické závody rozdelili na tri akciové spoločnosti – Bratislavskú teplárenskú, Trnavskú teplárenskú a Západoslovenskú energetiku. Penta získala bratislavský Paroplynový cyklus v privatizácii v roku 2004. Ešte pred definitívnym ukončením dlhoročného súdneho sporu sa z bratislavského paroplynového cyklu skupina Penta stiahla. Spoločnosť PPC Investments, ktorá v súčasnosti prevádzkuje bratislavský paroplyn, predala začiatkom roka 2015 firme EI Group, ktorá patrila do skupiny Istroenergo International. Spomínanú pohľadávku si však ponechala. V súčasnosti je od jesene minulého roka vlastníkom spoločnosti PPC Investments, teda bratislavského paroplynu, francúzska firma Veolia Energia. Spoločnosť Paroplynový cyklus prevádzkovala bratislavský paroplynový cyklus, ktorý vyrába elektrinu a teplo vďaka spaľovaniu zemného plynu. Ide o ten bratislavský paroplyn, ktorý zohral jednu z hlavných úloh v spise Gorila, ktorý mal údajne dokazovať korupciu medzi podnikateľmi a politikmi.
Viac k témam: Bratislavská teplárenská, Paroplyn Holdings Limited
Zdroj: Webnoviny.sk - Bratislavská teplárenská vyplatila firme Paroplyn Holdings Limited desiatky miliónov eur © SITA Všetky práva vyhradené.
BRATISLAVA 19. marca (WebNoviny.sk) - Slovenská komora exekútorov upozorňuje občanov v exekúcii, že dlhodobá politická diskusia o exekučnej amnestii či zastavovaní starých exekúcií ich nijako nezbavuje ich povinností a splácania svojich záväzkov v rámci exekučného konania.
"V posledných týždňoch a mesiacoch sa výrazne množia prípady, keď sa súdni exekútori stretávajú s uvádzaním plánovanej exekučnej amnestie ako s dôvodom nesplácania svojich dlhov zo strany osôb v exekúcii. Exekučná amnestia i zastavovanie starých exekúcií je však stále len v rovine úvah, respektíve príprav, a nijakým spôsobom nezbavuje dlžníkov ich povinností,“ upozornil prezident Slovenskej komory exekútorov Miroslav Paller. Agentúru SITA o tom informovala hovorkyňa komory Stanislava Kolesárová. Zastavenie starých exekúcií je stále v štádiu príprav, pričom legislatívu sľubovala ešte exministerka spravodlivosti Lucia Žitňanská. Rezort spravodlivosti Gábora Gála len pred nedávnom ukončil rozporové konania.
Komora v tejto súvislosti vníma s veľkým znepokojením aj množiace sa výroky politikov, spochybňujúce súdnych exekútorov ako súčasť justičného systému a dôležitý prvok pri vymožiteľnosti práva. "Politici majú plné právo prichádzať s návrhmi na legislatívne zmeny v ktorejkoľvek oblasti. Považujem však za neprijateľné, aby boli súdni exekútori verejne označovaní za podvodníkov či mafiánov, ako sme toho boli svedkami napríklad u niektorých kandidátov na prezidenta pred prvým kolom volieb,“ uviedol Paller. Tieto výroky adresoval exekútorom najmä Martin Daňo. Okrem zhoršujúcej sa platobnej disciplíny dlžníkov sa tieto výroky premietajú podľa exekútorov aj v množiacich sa verbálnych i fyzických útokoch na súdnych exekútorov. "Exekútori sa takmer denne stretávajú s nenávistnými prejavmi voči svojim osobám i celému stavu. Výnimkou nie sú ani fyzické útoky, keď napríklad vlani na jeseň na nášho dlhoročného kolegu zaútočili prítomní priamo pri výkone jeho činnosti. Podal však trestné oznámenie a takýmto spôsobom budeme postupovať aj v ďalších prípadoch, keď sa súdni exekútori stanú terčom slovných či fyzických útokov,“ uzavrel Paller.
HAAG 19. marca (WebNoviny.sk) - Takmer štvrť storočia od zničujúcej vojny v Bosne si bývalý bosnianskosrbský líder Radovan Karadžič vypočuje konečný rozsudok, či je trestne zodpovedný za rozpútanie vlny vraždenia a deštrukcie.
Odvolací súd Medzinárodného trestného súdu v Haagu v stredu potvrdí alebo zamietne rozsudok pre Karadžiča z roku 2016, kedy ho Medzinárodný trestný tribunál pre bývalú Juhosláviu (ICTY) odsúdil na 40 rokov väzenia za genocídu v Srebrenici, zločiny proti ľudskosti a vojnové zločiny počas vojny v Bosne v rokoch 1992 až 1995. Rovnako súd rozhodne o odvolaní sa prokurátorov v prípade oslobodenia Karadžiča spod druhej obžaloby za genocídu, ktorej sa mal on a jeho jednotky dopustiť v roku 1992 pri vyháňaní Chorvátov a moslimov z bosnianskych území, ktoré si nárokovali Srbi.
K odvolaciemu rozsudku prichádza v čase, keď súd čelí tlaku zo strany Spojených štátov. Americký minister zahraničných vecí Mike Pompeo minulý týždeň povedal, že Washington zruší alebo odmietne udeliť víza personálu Medzinárodného trestného súdu za vyšetrovanie údajných zneužívaní zo strany amerických jednotiek v Afganistane a inde vo svete, a môže tak učiniť aj voči tým, ktorí sa usilujú o kroky proti Izraelu. Medzinárodná ľudskoprávna organizácia Amnesty International označila tento krok za "posledný útok na medzinárodnú spravodlivosť a medzinárodné inštitúcie zo strany administratívy odhodlanej obmedziť ochranu ľudských práv".
Bývalý vodca bosnianskych Srbov Radovan Karadžič je jedným z najvyššie postavených predstaviteľov, ktorých súd pre vojnové zločiny v Haagu súdil. Jeho prípad sa považuje za kľúčový v nastolení spravodlivosti pre obete konfliktu, ktorý po sebe zanechal viac ako 100-tisíc mŕtvych a milióny ľudí bez domova. Na rozhodnutie o svojom odvolaní v prípade genocídy a vojnových zločinov čaká tiež bývalý vojnový veliteľ bosnianskych Srbov Ratko Mladič, ktorého súd odsúdil na doživotie.
Viac k témam: genocída, ICC Medzinárodný trestný súd, Srbsko
Zdroj: Webnoviny.sk - Súd v Haagu vynesie konečný verdikt nad Karadžičom, hrozia mu desiatky rokov vo väzení © SITA Všetky práva vyhradené.
BERLÍN 19. marca (WebNoviny.sk) - Nemecký regulačný úrad začal aukciu na frekvencie pre telekomunikačnú sieť 5G. Aukcia je poznačená otázkami, či dodávateľom zariadení môže byť aj čínska spoločnosť Huawei.
Očakáva sa, že potrvá niekoľko týždňov a Nemecko ňou získa 3 mld. až 5 mld. eur, ktoré chce vláda investovať do digitalizácie. Ponuky predložili terajší operátori Deutsche Telekom, Vodafone, Telefonica a spoločnosť Drillisch, ktorá je nováčikom na nemeckom telekomunikačnom trhu. Nemecké úrady pre aukciu stanovili bezpečnostné požiadavky, v ktorých sa konštatuje, že dodávatelia systému musia byť "dôveryhodní". Požiadavky konkrétne nespomínajú firmu Huawei, hoci sa ešte len ukáže, nakoľko jej umožnia zapojiť sa do budovania 5G sietí.
Otázky bezpečnosti sa rozvírili v posledných týždňoch. USA upozornili Nemecko, že ak povolí, aby zariadenia dodali nedôveryhodné spoločnosti, mohlo by to ohroziť zdieľanie citlivých informácií medzi spojencami. Washington tvrdí, že ak sa umožní firme Huawei dodávať zariadenia, mohlo by to uľahčiť digitálnu špionáž zo strany čínskej vlády. "Mali by sme dať šancu všetkým, ale nemali by sme byť naivní a mali by sme vidieť, že v Číne sú veľmi odlišné zákony," povedala v utorok nemecká kancelárka Angela Merkelová. "Musíme to posúdiť," dodala kancelárka.
Zdroj: Webnoviny.sk - Nemecko začalo aukciu na frekvencie pre sieť 5G, účasť čínskej Huawei je otázna © SITA Všetky práva vyhradené.
VARŠAVA 19. marca (WebNoviny.sk) - Poľské ministerstvo spravodlivosti sa usiluje o stíhanie siedmich sudcov a prokurátorov z komunistickej éry, ktorí v 80. rokoch minulého storočia uväznili bojovníkov za demokraciu. Podľa poľského ministra spravodlivosti Zbignieva Ziobra sa úrady snažia zrušiť imunitu sudcom a prokurátorom, ktorí "nezákonne zbavili slobody" tých, ktorí protestovali proti stannému právu z roku 1981. Zámerom je podľa ministra postaviť ich pred spravodlivosť. Identitu predstaviteľov súdnej moci bývalého poľského režimu Ziobra neodhalil. Rovnako nie je jasné, kedy sa obžaloba, na ktorej pracovali špeciálni prokurátori zameraní na históriu, dostane na súd. Poľská pravicová vládnuca strana Právo a spravodlivosť si dala ako prioritu potrestať a odstrániť z verejného života predstaviteľov justície z komunistickej éry. Argumentuje tým, že koná v záujme obetí.
Zdroj: Webnoviny.sk - Ministerstvo spravodlivosti v Poľsku chce žalovať sudcov a prokurátorov z komunistickej éry © SITA Všetky práva vyhradené.
BRATISLAVA 19. marca (WebNoviny.sk) - Neúspešný kandidát na post prezidenta Štefan Harabin prostredníctvom sociálnej siete Facebook vyzval ľudí, aby mu poslali čo najskôr prípadné podozrivé informácie, ktoré by mohli naznačovať porušenie zákona počas sobotňajších volieb. Harabin tiež napísal, že žiada informácie urgentne, pretože ide o čas.
"Z dôvodu podozrenia z manipulácie volieb prosím všetkých, ktorí si všimli nezrovnalosti alebo podozrivé konanie počas volieb týkajúce sa volebných lístkov, zostavenia volebných komisií alebo čohokoľvek iného, aby napísali, najlepšie aj s dôkazmi, poprípade s výpoveďami overenými u notára, na e-mailovú adresu Táto e-mailová adresa je chránená pred spamovacími robotmi. Na jej zobrazenie potrebuješ mať nainštalovaný JavaScript. . Chcel by som požiadať aj priamo členov volebných komisií o informácie o podozrivo vysokých počtoch voličov voliacich na základe volebných preukazov mimo svojho trvalého bydliska. Práve tu mohlo dôjsť k podvodu. Vzhľadom na krátkosť času, prosím o rýchle reakcie. Zostáva len niekoľko dní," uvádza sa na oficiálnom účte Harabina na sociálnej sieti Facebook. O sťažnosti na priebeh volieb by nielenže na Ústavnom súde SR nemal kto rozhodnúť, ale súd by prekročil aj zákonnú lehotu na vynesenie verdiktu. V takom prípade by sa mohli sťažovať aj iní kandidáti. Voľby by mohli byť zrušené súdom iba pri závažnom porušení. Zobraziť fotogalériu k článku:

References: súd 
 súd 
 súd 
 súd 
 súd 
 Súd 
 súd